**MØTE I SANDEFJORD ROTARY KLUBB 08.04.2015**

Møtet ble holdt i Arnebergsalen på Scandic Park Hotel – som et intercitymøte med Sandefjord Øst RK. Møtet ble ledet av de to klubbenes presidenter. Leder for Innovasjon Norge, Anita Krohn Traaseth var invitert. Dessverre møtte hun ikke, og vi måtte klare oss selv.

Thor Asbjørn Andersen, president i SØRK, holdt et treminutt fra sin bransje – og mente at mange fler enn før nå var interessert i å få oversikt over sin gjeld og få orden på sin økonomi etter at inkassobransjen har lansert et dataprogram hvor folk har muligheten for å skaffe seg oversikt.

Tone Refsahl, leder for adm.komiteen, kom så fram med en «minnepinne» og ga oss på sparket en utmerket innføring i de tankene om byfortetting og byggehøyder i sentrum som arkitektfirmaet Dark hadde levert i vinter. Vi kunne lese om det i SB tidligere, men fikk nå en grundig gjennomgang. Å gjengi disse illustrasjonene og tankene i et møtereferat blir for krevende, men det var en interessert og lydhør forsamling som fulgte med på modellene og tankene om Small, Medium og Large i områdene rundt sentrum! Tankene skal nå behandles i de politiske fora, og så blir det opp til eiendomsutviklere og investorer hva som videre skjer av utvikling i byen vår.

Takk til Tone for en god orientering – dette er god Rotaryholdning!

Njål Gjennestad